tartuNLP/wikipedia-smugri-20251201 huggingface dataset:
Wild Man Fischer

Larry ”Wild Man” Fischer (syntyjään Lawrence Wayne Fischer; 6. marraskuuta 1944 – 16. kesäkuuta 2011) oli yhdysvaltalainen lauluntekijä. Hänet tunnetaan yhtenä ensimmäisistä niin sanotun outsider-musiikin edustajista.
Fischer syntyi Los Angelesissa, Kaliforniassa. Fischerin isä kuoli hänen ollessaan nuori ja hänellä diagnosoitiin paranoidinen skitsofrenia. Lempinimen ”Wild Man” hän on kertonut saaneensa soul-laulaja Solomon Burkelta, jonka kanssa hän on väittänyt esiintyneensä muutamaan otteeseen jo ennen levytysuransa alkua.
Fischer esitti improvisoituja laulujaan Los Angelesissa katumuusikkona ilman säestystä, kunnes muusikko Frank Zappa kiinnostui hänen musiikistaan. Hän tuotti Fischerin ensimmäisen albumin "An Evening with Wild Man Fischer" ja hänen Bizarre-levy-yhtiönsä julkaisi sen vuonna 1968. Fischer itse ei osannut soittaa mitään instrumenttia, mutta Zappan Mothers of Invention -yhtye soittaa osan albumin kappaleista taustalla. "Rolling Stone" -lehti julkaisi albumista myönteisen arvostelun ja se saavutti kulttisuosiota, mutta Frank Zappan leski Gail Zappa on kieltäytynyt julkaisemasta albumia CD:nä, väittäen että se on ”huono esimerkki” Zappan töistä.
1970-luvulla Fischer siirtyi Rhino Records -levy-yhtiölle, joka julkaisi hänen kolme viimeistä albumiaan. Hänen singlensä ”Go to Rhino Records” oli yhtiön ensimmäinen levyjulkaisu. 1980-luvun puolivälissä hän lopetti osittain musiikinteon ja esiintymiset, muutamia esiintymisiä lukuun ottamatta. 
Vuonna 1999 Rhino Records julkaisi CD-kokoelman, joka sisältää kaiken Fischerin Rhino Recordsille levyttämän tuotannon. Fischer on esiintynyt muutamaan kertaan televisiossa, ohjelmissa "Rowan &amp; Martin's Laugh-In" vuonna 1968 sekä "Jimmy Kimmel Live!" vuonna 2004. Hänestä on julkaistu sarjakuvakirja "The Legend of Wild Man Fischer" (2004) ja häntä käsittelevä dokumentti "Derailroaded: Inside The Mind Of Wild Man Fischer" sai ensi-iltansa vuonna 2005.
Fischer kuoli kesäkuussa 2011 sydämen vajaatoimintaan Los Angelesissa 66-vuotiaana.
Valenciennes

Valenciennes on kaupunki Pohjois-Ranskassa lähellä Belgian rajaa Nordin departementissa. Kaupungin läpi virtaa Scheldejoki. Kaupungissa on noin 43 000 asukasta. Agglomeraation asukasluku on vajaat 350 000. Kaupunki tunnettiin aikanaan pitsinnypläyksestä.
Kaupunki on Ranskan tärkeimpiä kivihiilialueita, ja siellä on rauta- ja terästeollisuutta. Vuonna 2001 Toyota perusti kaupunkiin tehtaan, jossa kootaan Toyota Yaris -autoja.
Valenciennes FC on kaupungissa toimiva jalkapalloseura.
Tioeetterit

Tioeetteri tai "orgaaninen sulfidi" on yhdiste tai funktionaalinen ryhmä, jossa rikissä (S) on kaksi alkyyliryhmää. Rakenteeltaan tioeetterit muistuttavat eetteriyhdisteitä, ja niiden ominaisuudet muistuttavat toisiaan. Alkyylitioeettereillä on tyypillisesti epämiellyttävä haju ja alhainen hajukynnys. Yksinkertaisin tioeetteri on esimerkiksi punajuuren, kaalin ja meren hajusta tuttu dimetyylisulfidi (C2H6S). Tioeetteriryhmän sisältävät esimerkiksi luonnollinen aminohappo metioniini tai B7-vitamiini eli biotiini.
Sulfideista käytetään nimitystä tioeetteri vanhemmassa kirjallisuudessa. Tioeetterit nimetään yleisesti sulfideiksi, jolloin rikkiatomissa olevat substituentit nimetään nimen edessä -yyli-pääteellä. Esimerkiksi (CH3)2S nimetään dimetyylisulfidiksi ja C6H5SCH3 fenyylimetyylisulfidiksi, mutta sitä kutsutaan yleisemmin tioanisoliksi. IUPAC:n uusissa suosituksissa sulfidien systemaattinen nimi on sulfaani.
Sulfidien kemia poikkeaa ilmeisimmin eettereistä siinä, että ne voidaan hapettaa suhteellisen helposti, jolloin muodostuu sulfoksideja (R2SO) tai sulfoneja (R2SO2). Esimerkiksi dimetyylisulfidin voi helposti hapettaa vetyperoksidilla (H2O2):
S(CH3)2 + H2O2 → OS(CH3)2 + H2O
OS(CH3)2 + H2O2 → O2S(CH3)2 + H2O
Sulfidit ovat reaktiivisempia kuin eetterit. Eettereiden alkylointi on hankalaa, mutta sulfideista saa helposti tehtyä sulfoniumsuoloja:
S(CH3)2 + CH3I → [S(CH3)3]+I-
Samasta syystä sulfidit muodostavat myös metallikomplekseja.
Kaakonkulma

Kaakonkulma on suomalainen paikallislehti, joka ilmestyy kerran viikossa. "Kaakonkulma" on perustettu vuonna 1968 ja se on pääasiassa Virolahden, Miehikkälän ja Ylämaan (osa Lappeenrantaa) paikallislehti. Lehden tilauksista jopa yli puolet menee ydinlevikkialueen ulkopuolelle, esimerkiksi Kotkaan, Haminaan ja pääkaupunkiseudulle.
Lehteä kustantaa Keskisuomalainen-konserniin kuuluva Päijänne Media.
"Kaakonkulman" entinen päätoimittaja Osmo Havuaho nimitettiin vuoden 2009 lopulla Virolahden kunnan kunnanjohtajaksi, joten hän jätti paikkansa ja joulukuussa 2009 "Kaakonkulman" uutena päätoimittajana aloitti Jukka Kinnunen.
"Kaakonkulman" aiempi omistaja Sanoma myi muiden paikallislehtiensä mukana myös "Kaakonkulma"-lehden Länsi-Savo-konsernille joulukuussa 2010. Vuoden 2011 alusta alkaen "Kaakonkulman" omisti Länsi-Savo-konserniin kuuluva Etelä-Savon Paikallislehdet Oy, joka muutti kaupan yhteydessä nimensä ESV-Paikallismedia Oy:ksi. Keskisuomalainen osti ESV-Paikallismedian vuonna 2019.
"Kaakonkulman" levikki on ollut hiljaisessa laskussa koko 2000-luvun ajan. Vuonna 2001 "Kaakonkulman" levikki oli 5336 kappaletta. Viiden tuhannen kappaleen raja alitettiin vuonna 2009, jolloin lehden levikki oli enää 4914 kappaletta, mikä oli vuoteen 2008 verrattuna yli sata vähemmän.
Hopeajalohaukka

Hopeajalohaukka ("Falco hypoleucos") on australialainen uhanalainen jalohaukka.
Koko ja ulkonäkö.
Linnun pituus on 30–45 cm, siipien kärkiväli 85–95 cm ja paino 350–600 g. Naaras on koirasta kookkaampi. Sen höyhenpuku on pääosin harmaa, vatsapuoli on valkoinen ruskehtavin viiruin. Vahanahka, paljas alue silmän ympärillä ja mustakärkinen nokka ovat keltaiset ja koivet oranssinkeltaiset. Sukupuolet ovat samanvärisiä.
Esiintyminen.
Hopeajalohaukat elävät Itä- ja Pohjois-Australiassa ja ovat eräs mantereen harvinaisimmista petolinnuista. Lajin populaatio on kooltaan noin tuhat pesivää paria eli noin 5 000 yksilöä.
Elinympäristö.
Hopeajalohaukat asuvat kuivilla seuduilla, sekä harvapuustoisissa metsissä, akasiapensaikoissa että ruohotasangoilla.
Lisääntyminen.
Pesä on puussa jonkun toisen lintulajin vanhassa pesässä. Munamäärä on kaksi tai kolme.
Ravinto.
Ruokavalio koostuu pääosin linnuista, etenkin papukaijoista ja kyyhkyistä. Sille kelpaavat myös matelijat, pikkunisäkkäät ja hyönteiset.
Mustajalohaukka

Mustajalohaukka ("Falco subniger") on kookas australialainen jalohaukka.
Koko ja ulkonäkö.
Linnun pituus on 45–55 cm ja paino keskimäärin 750 g. Naaras on koirasta kookkaampi. Sen höyhenpuku on pääosin noenmusta tai tummanruskea, kurkku on vaaleampi, ja nokka sekä koivet ovat sinertävänvalkoiset. Sukupuolet ovat samanvärisiä.
Esiintyminen.
Mustajalohaukat elävät pääosassa Australiaa, ne puuttuvat kuitenkin mantereen läntisistä osista ja Tasmaniasta. Lajin elinympäristön ala on 1–10 miljoonaa neliökilometriä ja sen populaatio on kooltaan vähintään 10 000 yksilöä.
Elinympäristö.
Mustajalohaukat asuvat jokivarsien metsissä ja eristyneissä metsiköissä kuivilla seuduilla.
Lisääntyminen.
Pesä on korkealla puussa jonkun toisen lintulajin vanhassa pesässä. Munamäärä on kolme tai neljä ja haudonta-aika 33 päivää. Poikaset jättävät pesän lentokykyisinä 42 päivän ikäisinä. Naaras hoitaa pääosan haudonnasta ja poikasten hoidosta koiraan keskittyessä perheen ravinnon hankintaan.
Ravinto.
Ruokavalio koostuu pääosin linnuista, matelijoista, pikkunisäkkäistä ja hyönteisistä. Toisinaan sille kelpaavat myös raadot.
Satunnaisia sankareita

Satunnaisia sankareita ("Hero" tai "Accidental Hero" tai "Hero and a Half") on Stephen Frearsin ohjaama komediaelokuva vuodelta 1992. Sen pääosia näyttelevät Dustin Hoffman, Geena Davis sekä Andy García.
Juoni.
Chicagolainen pikkuroisto Bernie LaPlante (Hoffman) on perheensä hylkäämä mies, jota uhkaa vankilatuomio. Eräänä yönä Bernien eteen putoaa matkustajalentokone, ja hän päättää hetken mielijohteesta mennä pelastamaan useita ihmisiä. Kuuluisuus suurena sankarina ei Bernieta kiinnosta pätkän vertaa, ja hän lähteekin vähin äänin pois paikalta. Kun media (tv-toimittajana Davis) lahjoittaa miljoona dollaria pelastajalle, jos tämä antaa ilmi henkilöllisyytensä koko kansalle, päättää pultsari John Bubber (Garcia) tarttua tilaisuuteen ja esittää sankaria. Berniella on edessään tiukat paikat yrittäessään vakuuttaa olevansa se ihka-aito sankari.
Arvioita.
"Video-oppaassa" vuodelta 1994 Bello Romano sanoo viihdyttävän mutta epätasaisen tragikomedian sisältävän oivaa piikittelyä median suuntaan. Hän antaa "Satunnaisille sankareille" kolme tähteä viidestä, mikä vastaa sanallista arviota ”hyvä”. Helena Ylänen kirjoitti "Helsingin Sanomissa" elokuvasta: ”Se on harvinaisuus: taidokkaasti toteutettu viihde-elokuva, jossa on sekä sydäntä että järkeä.” Hänestä "Satunnaisissa sankareissa" on Hollywoodin entisaikojen kurinalaisuutta ajalta, jolloin näyttelijät olivat studioiden palkkalistoilla eikä heidän tarvinnut esitellä kaikkia hyviä puoliaan jokaisessa elokuvassa.
Not Again

Not Again on Sunrise Avenuen toinen single toukokuussa 2009 julkaistulta Popgasm -nimiseltä albumilta. Single jaettiin radioille kesäkuussa 2009 ja digitaalisesti se julkaistiin heinäkuun lopussa.
Musiikkivideo.
Kappaleeseen kuvattu musiikkivideo julkaistiin elokuussa 2009. Video on kuvattu Islannissa. Koska samalla reissulla kuvattiin video myös "Welcome to My Life" -kappaleeseen, ei "Not Again" -videoon panostettu aivan sataprosenttisesti. Sunrise Avenuen laulajan, Samu Haberin, mukaan yhtye onkin saanut negatiivista palautetta; videota on mm. sanottu tylsäksi.
Kanavansuu

Kanavansuu on kaupunginosa Lappeenrannan itäosissa, noin kahdeksan kilometrin päästä keskustasta. Kaupunginosa sijaitsee aivan Saimaan kanavan vieressä. Asukkaita Kanavansuulla on noin 1500. Alue kuului Lauritsalan kauppalaan sen toimintavuosina 1932–1967.
Kanavansuulla järjestettiin asuntomessut vuonna 1999, jolloin kaupunginosaan rakennettiin runsaasti uusia rakennuksia. Alue koostuu omakotitaloista ja kerrostaloista.
Kaupunginosassa oli alakoulu ja päiväkoti. Yrityksiä on kaksi: EL Tuote ja eläinlääkäri. Lisäksi alueella on vanha telakka-alue ja lopetettu kioski.
Alueen asioita hoitaa Mälkiä-Kanavansuun asukasyhdistys ry.
Lauritsalan vedenkorkeuden mittausasema.
Kanavansuussa sijaitsee Pien-Saimaan vedenkorkeuden mittausasema, joka on Suomen vanhin järven pinnankorkeutta ja jäänpaksuutta seuraava mittausasema. Asema on toiminut vuodesta 1847 alkaen. Vuoteen 1933 saakka vedenkorkeus mitattiin parruun kiinnitetystä asteikosta, joka luettiin päivittäin. Vuonna 1933 rantakallion kupeeseen valmistui vedenkorkeusasema ja siirryttiin vedenkorkeuden seurannassa mareografin käyttöön. Nykyisin tieto kerätään paineanturien avulla ja mitattu tieto on reaaliajassa. Rantakalliossa näkyy Saimaan suurtulvan vedenkorkeus vuodelta 1899, jota kutsutaan niin sanotuksi valarikon viivaksi. Jään paksuutta on mitattu asemalla vuodesta 1917 saakka. Mittaukset toteutetaan kolme kertaa kuukaudessa. Lauritsalassa Saimaa jäätyy keskimäärin 27.11. Yli satavuotisen mittaussarjan historia kertoo, että jää on vuosikymmenien kuluessa ohentunut ja jääpeiteaika lyhentynyt.
Charles Knowles

Charles Knowles, 1. baronetti (n. 1704 – 1777) oli kuninkaallisen laivaston meriupseeri. Hänen korkein sotilasarvonsa oli amiraali.
Knowles syntyi luultavasti 1704, vaikka aikaisimmat arviot hänen syntymävuodestaan sijoittuvat vuoteen 1694. Hänet julistettiin Banburyn 4. jaarlin Charles Knollysin aviottomaksi pojaksi ja hänen velipuolensa lordi Wallingford huolehti hänen koulutuksestaan. Knowles liittyi laivastoon maaliskuussa 1718 Wallingfordin suosituksesta. Hän palveli neliliiton sodassa, sodassa Jenkinsin korvasta, Itävallan perimyssodassa ja seitsenvuotisessa sodassa sekä lyhyesti Venäjän keisarillisessa laivastossa Venäjän-Turkin sodassa 1768–1774.
Hän nousi amiraaliksi pitkän ja vaiheikkaan uran aikana menestyen ja kokien myös vastoinkäymisiä. Hänen koulutuksensa oli korkea ja hän oli erityisen taitava linnakkeiden rakentamisessa sekä niiden tuhoamisessa. Hän toimi pääosin Länsi-Intiassa, jossa hän komensi laivoja ja laivasto-osastoja sotatoimissa ranskalaisia ja espanjalaisia aluksia ja siirtokuntia vastaan. Laivastouransa lisäksi Knowles löysi aikaa myös opinnoilleen ja käänsi ulkomaisia tutkimuksia englanniksi sekä teki keksintöjä. Myöhemmällä iällään hän oli mukana useissa epäonnistuneissa sotatoimissa. Luultavasti tästä syystä hän siirtyi Venäjälle valvomaan sen laivaston kehittämistä.
Keskus (Lappeenranta)

Keskus on Lappeenrannan kaupunginosa ja tilastoalue. Se sijaitsee nimensä mukaisesti kaupungin keskustassa.
Keskus on pohjoispuolellaan olevan Linnoituksen kaupunginosan jälkeen vanhinta Lappeenrantaa. Kaupunki levisi alueelle 1700-luvun lopulla, kun siviiliasutusta siirrettiin linnoituksen ulkopuolelle. Se tunnettiin Suurena esikaupunkina, joka vuonna 1857 jaettiin nykyisiksi Keskuksen ja Kylpylän kaupunginosiksi. Luoteessa oli Pieni esikaupunki eli nykyinen Pallo.
Kaupunginosan vanhin rakennus on vuonna 1792 rakennettu Lappeen Marian kirkko. Kirkon vieressä on Keskuspuisto eli Kirkkopuisto ja sankarihautausmaa. Muita vanhoja rakennuksia ovat 1820-luvulla rakennetut Lappeenrannan raatihuone sekä Wolkoffin ja Tasihinin kauppiastalot. Kirkko, raatihuone ja kauppiastalot ovat valtakunnallisesti merkittäviä rakennettuja kulttuuriympäristöjä. Keskuksessa sijaitsee myös vuonna 1909 valmistunut Kinnusen talo, joka kuuluu Lappeenrannan kulttuurihistoriallisesti merkittäviin rakennuksiin.
Pieni osa Keskuksesta sijaitsee Lappeenrannan satamassa Kaupunginlahden rannalla. Myös satamatori ravintolalaivoineen kuuluu kaupunginosaan. Kaupunginosan kaupallisiin palveluihin kuuluvat muun muassa kauppakeskukset Armada, Opri ja Weera.
Keskuksen asuinrakennukset ovat eri aikakausien kerrostaloja. Keskuksen tilastoalueella on 828 asukasta.
Keskuksen rajoina toimivat Torikatu, Vallikatu ja satama pohjoisessa, Kirkkokatu idässä, Gallerianraitti ja Oksasenkatu etelässä ja Taipalsaarentie lännessä. Kaupungin vanha pääkatu Kauppakatu halkoo kaupunginosaa. Keskuksen naapurikaupunginosia ovat Linnoitus, Kylpylä, Peltola, Tykki–Kiviharju, Leiri ja Pallo–Tyysterniemi.
Mame Biram Diouf

Mame Biram Diouf (s. 16. joulukuuta 1987) on senegalilainen jalkapalloilija. Hän edustaa Turkin Superliigan Göztepeä. Hän on Eurooppaan lähdettyään pelannut Norjassa, Englannissa, Saksassa ja vuodesta 2020 Turkissa. Diouf on pelannut Senegalin maajoukkueessa vuosina 2009–2018.
Diouf edusti vuosina 2007–2009 norjalaista Moldea. Kesällä 2009 Manchester United osti hänet, mutta siirto toteutui vasta tammikuussa 2010, johon asti Diouf jatkoi Moldessa lainalla. 6. elokuuta 2010 hän meni loppukauden kattavalle lainalle Englannin Valioliigassa pelaavaan Blackburniin. 28. tammikuuta 2012 Diouf siirtyi saksalaiseen Hannover 96:een. 11. heinäkuuta 2014 Diouf siirtyi jälleen Valioliigaan Stoken riveihin 4-vuotisella sopimuksella.
Diouf on pelannut kesästä 2020 Turkissa ja edustanut siellä Hataysporia, Konyasporia ja kesästä 2023 alkaen Göztepeä.
Diouf pelasi viimeiset maaottelunsa MM-kilpailuissa 2018. Hän oli avauskokoonpanossa ensimmäisessä alkulohko-ottelussa Puolaa vastaan ja tuli muutamaksi minuutiksi vaihdosta kentälle toisessa alkulohko-ottelussa Japania vastaan.
Hyvää yötä ja huomenta

Hyvää yötä ja huomenta on Don Huonojen albumi vuodelta 1997. Levyn julkaisi BMG Finland Oy. 
Sen nauhoittaminen alkoi maaliskuussa 1997 Holman leirikeskuksessa, Vuosaaressa. Julkaisuviikosta alkaen levy oli seitsemän viikkoa Suomen virallisen listan ykkösenä. Levy on myynyt Suomessa platinaa 74 690 kpl myynnillä.
Levyn kansikuvan otti Jouko Lehtola Nigulisten kirkolla Tallinnassa.
Vuonna 1998 "Hyvää yötä ja huomenta" palkittiin Vuoden albumin Emma-palkinnolla.
Kappaleet.
Sovitukset Don Huonot ja Kalle Chydenius.
Mnemic

Mnemic on vuonna 1998 Tanskan Aalborgissa perustettu metalliyhtye. Yhtyeen musiikkia voidaan melodisen death metalin, industrial metalin ja progressiivisen metallin fuusioksi, jossa on vivahteita thrash metalista ja groove metalista. Yhtye on kuvaillut itseään "tulevaisuuden fuusiometalliksi". Sen nimi tulee sanoista "Mainly Neurotic Energy Modifying Instant Creation". 
Helmikuussa 2024 Mnemicin alkuperäisjäsenten kerrottiin palanneen yhteen ensimmäistä kertaa sitten vuoden 2005. Kokoonpano soitti albumeilla "Mechanical Spin Phenomena" ja "Audio Injected Soul". Kokoonpanon on tarkoitus esiintyä yhtyeen yli 20-vuotista uraa juhlistavilla keikoilla.
WestJet

WestJet () on kanadalainen halpalentoyhtiö, jonka pääkonttori sijaitsee Calgaryssa, Albertassa. Yhtiön tärkeitä solmukohteita ovat Calgary, Toronto, Edmonton, Vancouver ja Winnipeg. Kaikkiaan yhtiöllä on 66 reittikohdettä Kanadassa ja muualla Pohjois-Amerikassa. WestJet on Air Canadan jälkeen Kanadan toiseksi suurin lentoyhtiö. Lentoyhtiön työntekijät eivät ole liittoutuneet toisin kuin muissa lentoyhtiöissä ympäri maailman ja suurin osa työntekijöistä omistaa osakkeita yhtiöstä. Kaikki työntekijät saavat myös osinkoja yhtiön tuoton mukaisesti. WestJetin suunnitelmissa on olla yksi maailman viidestä tuottoisimmasta lentoyhtiöistä vuoteen 2016 mennessä.
Historia.
WestJetin perustivat Clive Beddoe, Mark Hill, Tim Morgan ja Donald Bell vuonna 1996. Yhtiö käytti samaa halpalentoyhtiömallia kuin Southwest Airlines ja Morris Air. Alun perin yhtiön oli tarkoitus toimia nimensä mukaisesti ainoastaan läntisessä Kanadassa. Yhtiön ensimmäinen lento suoritettiin 29. helmikuuta 1996. Lentoyhtiö lensi vuoroja Calgarystä Edmontoniin, Kelownaan, Vancouveriin ja Winnipegiin kolmella Boeing 737-200 koneella. Saman vuoden loppuun mennessä reittejä lisättiin Reginaan, Saskatooniin ja Victoriaan. 1997 uutena kohtaa oli Abbotsford ja saman vuoden aikana WestJet kuljetti miljoonannen matkustajansa. Vuonna 1999 uusina kohteina tulivat Thunder Bay, Prince George ja Grande Prairie. Yhtiö laajensi toimintaansa itäiseen Kanadaan vuonna 2000 ja uusia kohteita olivat Hamilton, Moncton ja Ottawa. Hamiltonin toimiessa yhtiön itäisenä solmukohtana. Vuonna 2005 yhtiö laajensi toimintaansa Yhdysvaltoihin ja ensimmäisiä kohteita olivat Los Angeles, San Francisco, Phoenix, Fort Lauderdale, Tampa, Orlando ja New York. Samana vuonna yhtiö asensi ensimmäiset kuvaruudut istuinten selkänojiin, joista matkustajat voivat katsella suoraa televisiolähetystä satelliitin välityksellä useilta kanavilta valintansa mukaan.
Laivasto.
Laivaston keski-ikä maaliskuussa 2023 on 11,2 vuotta.
Darkseed

Darkseed on saksalainen vuonna 1992 perustettu metalliyhtye. Alussa yhtyeen musiikillinen tyylisuunta oli death metal, mutta myöhemmin yhtye siirtyi goottityylisempään musiikkiin ensimmäisen studioalbuminsa "Midnight Solemny Dancen" myötä.
Historia.
Alkuvuodet (1992–1994).
Aloitettuaan death metal -yhtyeenä, Darkseed julkaisi kaksi demoalbumia vuosina 1992 ja 1993, siirtyen entistä enemmän goottityyliseen musiikkiin. 
Tyylinmuutos, menestys ja hajoaminen (1994–2006).
Serenades Records julkaisi Darkseedin ensimmäisen pitkän albumin, "Midnight Solemnlyn" vuonna 1996, jolloin yhtyeen tyyli vaihtui kokonaan goottimaiseksi. Seuraava levy, "Spellcraft" ilmestyi Nuclear Blastin julkaisemana vuotta myöhemmin. Albumi myi hyvin ja oli suuri menestys. Tämän jälkeen bändin kokoonpano koki muutamia muutoksia, mutta niiden jälkeen vuonna 1999 julkaistiin yhtyeen kolmas albumi "Give me the Light", jota seurasi "Diving into Darkness" vuonna 2000. Yhtyeen laulaja Stefan Hertrich jätti yhtyeen, ja palasi vain 2004 yhtyeen albumin "Ultimate Darkness" äänityksiin. Levy ilmestyi 2005. 2006, Hertrich ja Martin Motnik jättivät yhtyeen, joka johti sen hajoamiseen.
Paluu.
24.6.2008 bändi ilmoitti virallisilla nettisivuillaan, että se esiintyisi mahdollisesti Helion Festivalssissa 2008. 3.9.2008 yhtye otti takaisin entisen rumpali-laulajansa Harald Winklerin, ja tästä tuli yhtyeen pääsolisti. Tämän jälkeen yhtye aloitti uudelleen. Uusi albumi "Poison Awaits" ilmestyi kesäkuussa vuonna 2010.
Tyyli ja vaikutteet.
Darkseed aloitti death metal -yhtyeenä, josta se siirtyi goottityylisempään metallimusiikkiin esikoisalbuminsa myötä. Nykyään yhtyeen musiikillinen tyyli on enemmän heavy metallia. Yhtye on saanut paljon vaikutteita myös industrial metal -yhtyeistä, joista merkittävimmät ovat Neue Deutsche Härte ja Rammstein. 
Jäsenet.
Nykyiset
Entiset
Diskografia.
Demot
EP:t
Studioalbumit
Giuseppe Garibaldi -luokka (risteilijä)

Giuseppe Garibaldi -luokka oli kymmenen panssariristeilijän muodostama alusluokka, jonka alukset valmistettiin 1800-luvun lopulla Italiassa Ansaldon Genovan ja Orlandon Livornon telakoilla. Luokan alukset palvelivat Italian, Argentiinan, Espanjan ja Japanin laivastoissa.
Suunnittelu.
Alusten piirustukset oli tehnyt yksityinen italialainen yritys Gio. Ansaldo &amp; C., jonka toiveena oli tehdä rahaa maailmanlaivastojen modernisoinnista höyrykäyttöisiin raskaasta panssaroituihin ja aseistettuihin sotalaivoihin. Suunnitelman oli luonut Edoardo Masdea ja oli sekoitus taistelulaivaa ja risteilijää. Aluksen huippunopeus 20 solmua oli hieman vähemmän kuin kilpailijoilla, mutta se oli kokoonsa nähden paremmin suojattu ja raskaammin aseistettu.
Luokka oli niin suosittu, että vuosina 1894-1902 kymmenen alusta tilattiin neljään maahan, ensimmäiset viisi Italiaan, sitten neljä Argentiinaan ja yksi Espanjaan. Kaksi Italian tilaamista aluksista myytiin 1902 Argentiinalle ennen valmistumistaan, missä ne muodostivat Rivadavia-luokan. Argentiinan myi alukset edelleen 1903 Japanille, joka risti luokan Kasuga-luokaksi.
Luokan aluksilla ei ollut yhtenäistä pääaseistusta, joissakin aluksissa oli yksittäisissä torneissa 254 millimetrin tykit aluksen keulassa ja perässä ja toisissa sekatykistö muodostuen 254 millimetrin yksittäisistä ja 203 millimetrin kaksoistykkitorneista. Kolmas variaatio oli yhtenäinen 203 millimetrin kaksoistykkitorneilla varustettu alus.
Alukset.
Kaikki alukset oli rakennettu Ansaldon telakalla Genovassa lukuun ottamatta Argentiinan laivastolle toimitettuja "ARA San Martinia" ja "ARA General Belgranoa", jotka valmistettiin alihankintana Orlandon telakalla Livornossa.
Lahja (nimi)

Lahja on suomalainen naisen ja aikaisemmin myös miehen etunimi, joka on tullut käyttöön 1800-luvun lopulla. Nimeä pidetään käännöksenä latinankielisestä miehennimestä Donatus 'lahjoitettu', joka edelsi Lahjaa samana päivänä almanakassa, tai toisesta 1700-luvun almanakkanimestä (Theo)dorus 'Jumalan lahja'. Ajatus lapsesta Jumalan lahjana periytyy Raamatusta. Myös Suomen ortodoksinen kalenteri yhdistää Lahjan Teodoraan.
Suomen almanakassa nimi on ollut vuodesta 1908. Nimipäiväksi valittiin 7. elokuuta, koska sama päivä oli aikaisemmin ollut Donatuksen nimipäivä ja latinan sana "donatus" tarkoittaa myös lahjoitettua. Donatus on miehen nimi, ja alkuvuosina jotkut poikalapsetkin saivat nimen Lahja, mutta sittemmin viimeksi mainittu nimi on vakiintunut naisennimeksi.
Vuoden 2019 loppuun mennessä Suomessa on Digi- ja väestötietoviraston tietojen mukaan 13 320 naista ja hieman yli 530 miestä saanut nimen Lahja. Melkein kaikki Lahja-nimiset miehet ja suurin osa sen nimisistä naisistakin on syntynyt ennen vuotta 1960.
Ammunta kesäolympialaisissa 1900 – miesten 300 metrin vapaakiväärin pystyammunta

Miesten 300 metrin sotilaskiväärin pystyasentokilpailu kesäolympialaisissa 1900 käytiin 3. – 5. elokuuta. Kilpailuun osallistui 30 ampujaa kuudesta maasta jaettuna siten, että joka maasta tuli viisi urheilijaa. Sen voitti tanskalainen Lars Jørgen Madsen. 
Tulokset.
Jokainen kilpailija ampui 40 laukausta, maksimipisteet olivat 400.
Legio XIV Gemina

Legio XIV Gemina oli roomalainen legioona. Sen perusti ehkä Julius Caesar vuonna 57 eaa. Gallian sotaretken aikana. 
Legioona tuhoutui vuonna 53 eaa., mutta se perustettiin pian uudelleen. Legioona osallistui sisällissodan aikana Ilerdan taisteluun, Dyrrhakhionin taisteluun ja Farsaloksen taisteluun. Vuonna 48 eaa. legioona lähetettiin Italiaan, mutta se aktivoitiin taas vuonna 46 eaa. Afrikan kampanjaa varten. Caesarin kuoleman jälkeen XIV legioona taisteli Octavianuksen alaisena. Sen jälkeen kun Octavianus kukisti Antoniuksen, legioonaan liitettiin Antoniuksen joukkoja ja se sai lisänimekseen "Gemina" ("kaksoislegioona"). Legioona siirrettiin tämän jälkeen Illyriaan. 
Vuonna 6 jaa. legioona osallistui Tiberiuksen sotaretkeen markomanneja vastaan. Teutoburgin metsän taistelun jälkeen legioona siirrettiin Mogontiacumiin (nykyinen Mainz) Germanian Superioriin. Vuonna 21 osia legioonasta osallistui Galliassa sattuneen kapinan kukistamiseen. Myöhemmin legioona osallistui Caligulan Germanian sotaan. 
Vuonna 43 legioona osallistui Britannian valloitukseen. Legioona osallistui Boudiccan kukistamiseen ja Nero antoi sille lisänimen "Martia Victrix" ("Mars-jumalan, voittoisa"). Nero suunnitteli sotaa Parthiaa vastaan ja legioona siirrettiin itään vuonna 67. Legioona oli Balkanilla kun Nero teki itsemurhan. Seuranneessa sisällissodassa legioona tuki ensin Galbaa ja tämän murhan jälkeen Othoa. Legioona ei kerennyt osallistumaan Cremonan ensimmäinen taisteluun. Vitellius lähetti legioonan takaisin Britanniaan. Vuonna 70 legioona osallistui Baatavien kapinan kukistamiseen. Tämän jälkeen legioona sijoitettiin jälleen Mogontiacumiin. Legioona osallistui luultavasti kaikkiin seuraavien vuosien Reinin toiselle puolelle suuntautuneisiin sotaretkiin. 
Vuonna 89 legioona tuki Lucius Antonius Saturninuksen kapinaa, joka epäonnistui. Vuonna 92 se siirrettiin Pannoniaan. Legioona osallistui Trajanuksen Daakian sotiin. Tämän jälkeen legioona sijoitettiin Carnuntumiin. Osia legioonasta osallistui Lucius Veruksen Parthian sotaan ja Marcus Aureliuksen markomannisotaan. 
Vuonna 193 legioona tuki Septimius Severusta. 200-luvulta legioonasta on niukasti lähteitä. Legioona tuki muun muassa usurpaattori Regalianusta vuosina 260-261. Gallian keisarikunnan aikana legioona tuki ensin Gallienusta, mutta tämän kuoleman jälkeen se tuki Victorinusta.
Traditio (oikeustiede)

Traditio tarkoittaa sopimukseen perustuvaa hallinnan siirtoa. Sen tärkein merkitys liittyy irtaimiston vaihdantakollisioon eli varallisuusoikeuksien vaihdannan oikeudellisiin ristiriitoihin. Traditiossa on kaksi osatekijää: luovuttajan valta esineeseen lakkaa ja luovutuksensaajan valta esineeseen alkaa. Tässä yhteydessä valtasuhde esineeseen ei edellytä sen hallussapitoa, sillä hallinnan siirto voidaan toteuttaa esineen sijaintia muuttamatta.
Esineen sijainti ei muutu silloin, kun se on jo ennestään luovutuksensaajan hallinnassa. Tällöin on kyseessä niin sanottu lyhyen käden luovutus (). Tilannetta, jossa esine on kolmannen hallussa, kutsutaan ilmoituksenvaraiseksi hallinnan siirroksi ("traditio longa manu"). Sen sijaan "constitutum possessorium" -tyyppinen hallinnan luovutus ei toteuta traditiota, sillä silloin luovuttaja hallitsee esinettä luovutuksensaajan lukuun.
Traditioon liittyviä käsitteitä ovat julkivarmistus ja sivullissuoja.
Bloodsucker

Bloodsucker on Mirage Studiosin kustantama sarjakuvahahmo ja Turtlesien vihollinen, jonka loi Rick Veitch. Se teki ensi esiintymisensä "Teenage Mutant Ninja Turtles" lehden numerossa 24, vuonna 1989. Bloodsucker on mutatoitunut isokokoinen ihmisen olomuotoa muistuttava iilimato, jolla kohtalainen älykkyys ja suuret fyysiset voimat. Se muuttui muotoonsa imettyään Raphaelin mutatoitunutta verta.
Sarjakuva.
Turtlesien tutkiessa vedenalaista luolaa harjoitusten aikana he löysivät pienestä kätköstä kilpikonnan poikasia. Raphael huomaa iilimadon tarttuneen yhteen kilpikonnaan ja irrottaa sen epämieltyneenä. Muut Turtlet pitävät tätä huvittavana ja laittavat saman iilimadon Raphaelin jalkaan. Hän ei pidä tilannetta koomisena ja poistaa iilimadon, mutta päästää sen luontoon eikä tapa sitä. Seuraavana päivänä Tikku näkee häiritsevän näyn suuresta iilimatomaisesta olennosta, joka on erittäin voimakas pelottaen hänen oppilaansa, joista Raphael pyörtyy šokin ja yllättyneisyyden seurauksena.
Turtlet palaavat joelle, josse he huomaavat suuren näykkijäkilpikonnan taistelevan joella jotakin vastaan. Turtlet päättävät jahdata sitä ja saavat ajettua sen pieneen luolaan. Raphael jää luolalle vahtimaan ettei olento karkaa mihinkään, sillä välin kun muut Turtlet käyvät hakemassa aseensa tappaakseen olennon. Heidän palatessa takaisin Mestari Tikku mukanaan he huomaavat Raphaelin makaavan tajuttomana joella. He kääntävät Raphaelin ympäri ja huomaavat kauhistukseen iilimadon imevän Raphaelin niskaa, joka on kaiken lisäksi käsien ja jalkojen kasvun lisäksi kehittynyt huomattavasti suuremmaksi iilimadoksi. Ennen kuin se ehti imeä loppuun Raphaelin verta, Leonardo hakkaa miekallaan iilimadon palasiksi. Se ei kuitenkaan kuollut vaan regeneroituu takaisin muotoonsa. Aistivana ja liikkuvana olentona se kutsuu itseään Bloodsuckeriksi ja matkaa kohti lähellä olevaa Booder Falls kylää, jossa Bloodsucker tappaa useita ihmisiä. Matkalla se tappaa muun muassa Turtlesien vihollisena toimineen korruptoituneen tehtailijan Samuel Booder VI:nen, joka saastutti Bloodsuckerin kotisuota. 
Turtlet seuraavat Bloodsuckeria Vermontin ylängölle, jossa he ottavat mittaa olennosta taistelun merkeissä. Taistelun aikana he huomaavat Bloodsuckerin olevan vuosituhannen vanhan tietäjän vanhan miehen joen manipuloituna. Bloodsucker kuitenkin häviää taistelun, kun kaikkien huomaamatta tavalliseksi kilpikonnaksi muuttunu Raphael onnistui kiipeämään hänen selkäänsä ja puraisemaan Bloodsuckerin niskaa. Seurauksen myötä se menetti nestettä ja muuttui puoliksi mutatoiduksi iilimadoksi. Raphaelin saatua imettyä itseensä Bloodsuckerin imemää mutationestettä, se heitti parantuneena iilimadon vanhan miehen joelle, jossa se muuttui takaisin normaaliksi iilimadoksi ja pakeni luontoon.
Joni Pakanen

Joni Pakanen (s. 1984 Oulu) on oululaislähtöinen taikuuden ammattilainen. Nykyään Helsingissä asusteleva Pakanen sai kipinän taikuuteen vuonna 1995, kun hän pääsi itse avustamaan taikuria kauppakeskuksen tilaisuudessa. 2001 harrastus muuttui ammattimaiseksi yrittäjyydeksi, ja vuonna 2002 Pakanen voitti junioritaikureiden Suomen mestaruuden, mikä antoi taikurin ammattilaisuralle viimeisen varmuuden. Vuosina 2004–2008 Pakanen suoritti medianomin tutkinnon Oulun seudun ammattikorkeakoulussa. Mediatuottajakoulutuksen jälkeen Pakanen on jatkanut taikuriuraansa täysipäiväisenä viihdetaiteilijana samalla tuottaen omia showtuotantojaan. Hän toimii tällä hetkellä myös Suomen Taikapiiri ry:n hallituksessa.
Pakanen on esiintynyt muun muassa Neo Arena -mobiilitelevisiossa "Silmänkääntäjä-"talkshow'n isäntänä vuonna 2007. Lisäksi 12.-14. maaliskuuta 2009 Oulussa toteutettu "Galant Illusium - Suuren maailman taikaspektaakkeli" oli Pakasen käsialaa. Vuoden 2011 syksyllä Pakanen kiersi "Comedy Magic Night with Joni Pakanen" -ohjelmallaan teatteriravintoloita ja muutti loppuvuodesta Helsinkiin. Kesällä 2012 Pakanen toteutti 13-osaisen "Tuopista vetoa?" -internet-tv-sarjan, jossa hän opetti baaritemppuja ja vedonlyöntejä stand up -koomikko Zaanin kanssa. 2012 hän esiintyi Sami Saikkosen ohjaamassa Peacock-teatterin "Hou Hou, Ihan Mahdoton Kabaree Go Go" -esityksessä. Vuonna 2014 Pakanen ryhtyi tuottamaan Rehelliset huijarit -taikuriklubia ja esiintyi Tanssiteatteri Hurjaruuthin perinteisessä Talvisirkuksessa yli 30 000 katsojalle. Lisäksi Pakanen kruunattiin Ravintolataikuuden Suomen mestariksi syksyllä 2014.
Yrittäjyyden puolesta puhuva Pakanen kuuluu myös HYNY:N (Helsingin Yrittäjien Nuorten Yrittäjien) hallitukseen. Hän oli mukana vuonna 2012 "Arkhimedeksen" aloittaville yrittäjille suunnatussa artikkelisarjassa.
Ammunta kesäolympialaisissa 1900 – miesten 300 metrin vapaakiväärin moniasentokilpailu

Miesten 300 metrin sotilaskiväärin moniasentokilpailu kesäolympialaisissa 1900 käytiin 3. – 5. elokuuta. Kilpailuun osallistui 30 ampujaa kuudesta valtiosta jaettuna siten, että jokaisesta maasta tuli viisi urheilijaa. Samoja pisteitä käytettiin myös eri asentojen erikoiskilpailuihin sekä joukkuekilpailuun. Kilpailun voitti sveitsiläinen Emil Kellenberger.
Tulokset.
Paras mahdollinen pistemäärä oli 1 200.
Omar Khadr

Omar Ahmed Khadr (s. 19. syyskuuta 1986 Toronto, Kanada) on kanadalaisen Khadrin perheen neljäs lapsi. Hänet vangittiin 15-vuotiaana Afganistanissa Ayub Kheylin kylän nelituntisen tulitaistelun päätteeksi. Omaria epäiltiin terroristien avustamisesta ja hänen väitettiin heittäneen yhdysvaltalaisen sotilaan tappaneen kranaatin. Tämän johdosta hänet lähetettiin Guantanamo Bayn vankileirille.
Kanadasta kotoisin oleva Omar oli nuorin Guantanamo Bayn vankileireillä pidetty vanki ja häntä kutsuttiin usein lapsisotilaaksi.
Hän oli myös yksi harvoista Guantanamo Bayssä olleista länsimaiden kansalaisista eikä Kanada alkuun hakenut hänen luovutustaan kertaakaan, huolimatta Amnestyn, Unicefin ja useiden muiden merkittävien organisaatioiden vaatimuksista.
Huhtikuussa 2009 kanadalainen tuomioistuin viimein päätti, että kansainvälinen oikeus pakottaa hallituksen vaatimaan Khadrin palautusta.
Khadr oli ainoa Military Commissions Actin myötä habeas corpus -oikeutensa menettänyt vanki, joka ei alkanut boikotoida Guantanamo Bayn oikeusprosesseja. Helmikuussa 2008 Pentagon julkaisi asiakirjoja, jotka paljastivat ettei heillä ollut todisteita siitä, että Khadr olisi heittänyt kranaatin, vaikka hän olikin paikalla tulitaistelun aikaan. Itse asiassa sotilasvastaavat olivat alun perin raportoineet, että eräs toinen sotilas olisi heittänyt kranaatin juuri ennen kuolemaansa. Tammikuussa 2009 64 % kanadalaisista kannatti Khadrin palauttamista Kanadaan.
Vuonna 2010 hänet tuomittiin 40 vuoden vankeuteen muun muassa terrorismista ja amerikkalaissotilaan murhaamisesta. Khadr myönsi syyllisyytensä. Syyskuussa 2012 Khadr palautettiin Kanadaan, missä hän suorittaa lopun vankeusrangaistuksestaan.
Kuudes klaani

Kuudes klaani on somalinaisten kansanliike jonka perusti Asha Haji Elmi. Kansanliikkeen nimi viittaa siihen, että Somalian hallintomalli on perinteisesti perustunut viiden suurimman klaanin yhteistyöhön. Kuudes klaani on somalialainen naisten liike joka yhdistää naiset yli klaanirajojen. Erityisen tärkeä on ollut naisten osuus yritettäessä yhdistää sodan repimää Somaliaa ja diasporassa eläviä somalialaisia perheitä. Kuudes klaani pohjaa Asha Haji Elmin perustamaan somalinaisten ja lasten pelastusliikkeeseen Save Somali Women and Children (SSWC), joka kasvoi klaanien välisten perheitten naistenliikkeestä.
Asha johti naisten ryhmää Somalian rauhanneuvotteluissa 2002 Eldoretissa, Keniassa. Siellä Kuudes klaani tunnustettiin virallisesti ja naisten edustaja hyväksyttiin mukaan rauhanneuvotteluihin.
Bill Schindler

Bill Schindler (6. maaliskuuta 1909 Middletown, New York, Yhdysvallat – 20. syyskuuta 1952 Allentown, Pennsylvania, Yhdysvallat) oli yhdysvaltalainen Indianapolis 500 -kuljettaja. Hän osallistui kolmeen Indianapolis 500 -kilpailuun kausina 1950–1952. Hän oli parhaimmillaan 13:s vuoden 1951 kilpailussa.
Schindler aloitti kilpailemisen Sprint cars -luokassa vuonna 1931. Hän siirtyi Midget cars -sarjaan vuonna 1934. Schindler menetti vasemman jalkansa polvesta alaspäin Champ Car -kilpailussa Mineolassa vuonna 1936.
Schindler kuului ryhmään, joka vaati AAA-sarjaa siirtymään pois itärannikolta. Schindler siirtyi AAA-sarjaan vuonna 1940 voittaen Bronx Coliseum Indoor -mestaruuden. Myöhemmin Schindler siirtyi ARDC-sarjan presidentiksi kuuden vuoden ajaksi. Schindler voitti ARDC-mestaruuden vuosina 1940, 1945, 1946 ja 1948. Vuosina 1947–1948 Schindler voitti 53 Midget cars -kilpailua. Schindler menehtyi Sprint car -kilpailussa Allentownissa Pennsylvaniassa vuonna 1952.
Schindler on valittu National Sprint car Hall of Fameen vuonna 1998, National Midget Auto Racing Hall of Fameen vuonna 1985 ja New England Auto Racers Hall of Fameen vuonna 2004.
CB Granada

Club Baloncesto Granada SAD oli granadalainen koripalloseura. Seura perustettiin vuonna 1994 ja se pelasi ACB:ssä kaksitoista kautta.
Historia.
Vuonna 1994 asianajaja José Luis Lopez Cantal perusti seuran. Granada pelasi ensimmäiset kautensa Liga Española de Baloncesto Amateurissa, ennen kuin nousi kaudeksi 1996–1997 ACB:hen. Ensimmäinen kausi päättyi tyydyttävään kolmanteentoista sijaan. Seura pelasi pääsarjatasolla kolme kautta, ennen kuin putosi Liga Española de Baloncestoon kaudella 1998–1999. Seura kärsi talousongelma, eikä sarjanousu onnistunut kuin vasta vuonna 2001. Kaudella 2002–2003 Granada sijoittui sarjan viimeiseksi ja joutui hakemaan vauhtia uudestaan toiseksi korkeimmalta sarjatasolta. Vuonna 2004 seura teki paluun pääsarjaan ja pääsi vuoden päästä Espanjan Supercupin finaaliin. Viimeisessä ottelussa TAU Cerámica oli kuitenkin parempi ja voitti ottelun ainoastaan 61–55.
Kauden 2010–2011 päätteeksi seura putosi Espanjan toiselle sarjatasolle. Granada putosi vielä kauden 2011–2012 jälkeen kolmannelle sarjatasolle. Kauden jälkeen seura ilmoitti lopettavansa toimintana suurten talousongelmien takia.
Danielle Evans

Danielle "Dani" Evans (s. 7. kesäkuuta 1985 Little Rock, Arkansas) on yhdysvaltalainen malli. 
Evans voitti vuonna 2006 "Huippumalli haussa" -ohjelman kuudennen kauden. Palkintona oli 100 000 dollarin arvoinen sopimus CoverGirl-kosmetiikkayrityksen kanssa, sopimus Ford-mallitoimiston kanssa ja kuvasarja "Elle"-lehteen.
Amanda Lindhout

Amanda Lindhout (s. 12. kesäkuuta 1981) on kanadalainen journalisti, joka työskenteli iranilaiselle Press TV-yhtiölle kirjeenvaihtajana Bagdadista. Lindhoutia pidettiin panttivankina Somaliassa 23. elokuuta 2008 alkaen 15 kuukauden ajan. Hänet vapautettiin 25. marraskuuta 2009.
Ura.
Amanda Lindhout toimi ennen sieppaamistaan freelancetoimittajana televisiossa ja lehdissä. Irakissa hän työskenteli kirjeenvaihtajana Iranilaiselle englanninkieliselle televisiokanavalle Press TV:lle. Lisäksi hän on kiertänyt eri Afrikan maissa tehden juttuja ranskalaisille tv-yhtiöille. Hän oli hyvin kokenut kriisialueiden toimittaja.
Sieppaus.
Lindhout siepattiin 23. elokuuta 2008 hänen ollessaan matkalla Hawa Abdin pakolaisleiriin Afgooyeen. Al Jazeera julkaisi 17. syyskuuta 2008 videon jolla esiintyi siepattu Lindhout ja toinen siepattu, Nigel Brennan. Videolla Lindhout on asemiesten ympäröimä ja hunnutettu. 13. lokakuuta sieppaajat vaativat 2,5 miljoonaa dollaria lunnaina uhaten tappaa Lindhoutin 15 päivän kuluttua.
Stadionrock

Stadionrock () on rockmusiikin suuntaus, joka syntyi 1970-luvun puolivälissä, kun hard rock- ja heavy metal -yhtyeet pyrkivät vahvistamaan suosiotaan. Tällöin musiikki muuttui aiempaa kaupallisemmaksi ja radioystävällisemmäksi. Stadionrockin tunnusmerkkejä ovat kappaleiden hiottu tuotanto sekä voimakkaat, yhteislaulutyyliset kertosäkeet, jotka ovat tyypillisiä niin tyylilajin hard rock- kuin power ballad -tyylisissä esityksissäkin.
Kuuluisimpia stadionrockyhtyeitä ovat olleet Journey, Foreigner, Boston, REO Speedwagon ja Styx. Ne olivat samalla 1970-luvun puolivälin ja lopun suosituimpia yhtyeitä.
Tommy Suoraniemi

Tommy Roger Suoraniemi (s. 28. helmikuuta 1969 Tensta) on ruotsalainen käsipalloilija, olympiamitalisti ja Euroopan mestari.
Suoraniemi oli mukana Ruotsin joukkueessa sen voittaessa olympiahopeaa Barcelonasta 1992. 23-vuotias Suoraniemi pelasi alkulohkossa yhden ottelun tehden neljä maalia Ruotsin 22–15-voittoon päättyneessä ottelussa Brasiliaa vastaan. Euroopan mestaruuden Suoraniemi voitti Ruotsin joukkueessa vuonna 1994. Seuratasolla Suoraniemi edusti ruotsalaista HK Drottia.
Suoraniemi valittiin vuonna 2016 Suomen naisten käsipallomaajoukkueen päävalmentajaksi.
Myrseeni

Myrseeni (C10H16) on tyydyttymätön monoterpeeni. Sitä esiintyy lukuisten eri kasvien eteerisissä öljyissä. Myrseeni on keltaista öljymäistä nestettä, jolla on miellyttävä tuoksu. Se liukenee ainakin etanoliin, kloroformiin ja bentseeniin.
Esiintyminen kasveissa.
Myrseeniä esiintyy melko paljon laakeripuun ("Laurus nobilis"), verbenan ("Lippia citriodora") ja "Myrcia"-suvun kasvien, joista yhdiste on saanut nimensä, eteerisissä öljyissä. Myrseeniä on lisäksi muun muassa vuohenputkessa ja kukkien tuoksuissa ja semiokemikaalina eliöiden viestinnässä. Yhdiste antaa maun humalalle ja hajun suopursulle yhdessä ledolin ja palustrolin kanssa.
Valmistus ja käyttö.
Myrseeniä voidaan eristää suoraan kasvien eteerisistä öljyistä. Synteettistä myrseeniä valmistetaan pineenin pyrolyysin avulla. Toisinaan myrseeniä käytetään hajuvesissä sen miellyttävän tuoksun vuoksi. Tärkein käyttö on muiden hajuaineiden synteesi. Myrseenistä voidaan valmistaa rikkihapon avulla geraniolia ja edelleen sitraalia. Muita myrseenistä valmistettavia yhdisteitä ovat muun muassa mentoli, sitronellaali, sitronelloli ja linaloli.
Yhdisteellä on todettu olevan myös hyttysiä karkottavia ominaisuuksia.
Gaius Ophonius Tigellinus

Gaius Ophonius Tigellinus (noin 15 – 69) oli roomalainen henkilö, joka toimi pretoriaanikaartin prefektinä Neron aikana. 
Tigellinus oli alkujaan sisilialainen. Hän vietti nuoruutensa Caligulan siskojen Agrippinan ja Julia Livillan kodeissa. Tigellinuksella väitettiin olleen suhde kummankin naisen kanssa ja tästä syystä Caligula ajoi hänet maanpakoon. Claudius antoi hänen palata Roomaan. Tigellinus teki vaikutuksen Neroon hevosenkasvatustaidoillaan. Nero nimittikin hänet kaupungin vartioiden päälliköksi ("praefectus vigilum"). Vuonna 62 hänet nimitettiin Burruksen seuraajaksi pretoriaanikaartin prefektinä Faenius Rufuksen kanssa. Tigellinus osallistui Pison salajuonen paljastukseen ja tästä hyvästä hänelle myönnettiin triumfaattorin tunnukset. Tigellinus seurasi Neron mukana tämän Kreikanmatkallaan. Neron kuoleman jälkeen Galba erotti Tigellinuksen ja ainoastaan hänen ystävänsä Vinius pelasti hänet kuolemalta. Otho sai kuitenkin hänet tekemään itsemurhan.
Jussi S. Jauhiainen

Jussi Sakari Jauhiainen (s. 13. lokakuuta 1963 Helsinki) on Turun yliopiston maantieteen professori. Sitä ennen hän on toiminut professorina Helsingin yliopistossa (1999–2002, kaupunkimaantiede) ja Oulun yliopistossa (2002–2009, suunnittelumaantiede).
Jauhiainen on ollut useaan otteeseen tutkimustehtävissä Suomen Akatemian rahoittamana ja lisäksi Marie Curie -tutkijana Saarlandin yliopistossa. Hän on työskennellyt Tarton yliopistossa vuodesta 1995 lähtien. Jauhiaisen tutkimuksen kohteina ovat aluepolitiikka, aluesuunnittelu ja aluekehitys, innovaatioiden ja tietoyhteiskunnan maantiede, innovaatiopolitiikka, kaupunkipolitiikka, talousmaantiede ja poliittinen maantiede.
Brooke Smith

Brooke Smith (s. 22. toukokuuta 1967 New York, New York) on yhdysvaltalainen näyttelijä. Hän on näytellyt Erica Hahnin roolin ABC:n draamasarjassa "Greyn anatomia". Hän on vieraillut myös esimerkiksi televisiosarjoissa "Mullan alla", "Kova laki", "Yli synkän virran" ja "Weeds" sekä näytellyt muun muassa elokuvissa "Uhrilampaat", "Bad Company" ja "Lainakengissä".
Yhdysvaltain ilmavoimien esikuntapäällikkö

Yhdysvaltain ilmavoimien esikuntapäällikkö () on Yhdysvaltain ilmavoimien korkea-arvoisin upseeri, Puolustushaarakomentajien neuvoston jäsen ja presidentin, puolustusministerin sekä ilmavoimaministerin neuvonantaja ilmavoimiin liittyvissä asioissa. Esikuntapäällikkö on vastuussa ilmavoimien materiaalihuollosta, organisaatiosta, suunnittelusta ja johtamisesta sekä hoitaa muita ilmavoimaministerin määräämiä tehtäviä.
Esikuntapäällikön nimittää presidentti nelivuotiskaudeksi ja senaatin enemmistön tulee hyväksyä nimitys. Komentajaksi nimitettävällä tulee olla kokemusta puolustushaarojen yhteistoiminnasta.
Léon Moreaux

Léon Ernest Moreaux (10. maaliskuuta 1852 Féron, Ranska – 11. marraskuuta 1921 Rennes) oli ranskalainen ampuja ja olympiamitalisti. Hän osallistui sekä Pariisin olympialaisiin 1900, Ateenan välikisoihin 1906 että Lontoon olympialaisiin 1908. Moreaux voitti Pariisin kisoissa yhden hopean ja kaksi pronssia sekä Ateenan kisoissa kaksi kultaa, yhden hopean ja kaksi pronssia. 
Moreaux oli mukana Pariisin olympialaisissa mitalilajiensa lisäksi myös kaikkiin 300 metrin sotilaskiväärin henkilökohtaisiin kilpailuihin, 50 metrin vapaapistooliin sekä kyyhkysammuntaan. Hän osallistui vielä Lontoon olympialaisissa sotilaskiväärin joukkue- sekä asentokilpailuihin ja vapaapistooliin. Samana vuonna, 46-vuotiaana, Moreaux lopetti ammattimaisen kilpailu-uransa. Vielä vuonna 1911 hän kävi voittamassa henkilökohtaisen pronssimitalin maailmanmestaruuskisoista sijoittumalla sotilaskiväärin makuuasentokilpailussa kolmanneksi.
Moreaux voitti Torinon MM-kisoissa 1898 kultaa vapaakiväärin makuuasennon sarjassa tuloksella 322.
Moreaux ampui vuonna 1898 maailmanennätyksen vapaakiväärin 40 laukauksen makuuasennon sarjassa tuloksella 322. Jesse Wallingford rikkoi ennätyksen seuraavana vuonna.
Lähteet.
Viitteet.
Luettelo seiväshypyn Suomen mestareista

Tämä on luettelo seiväshypyn Suomen mestareista. Seiväshypyn Suomen mestaruudesta on kilpailtu Kalevan kisoissa vuodesta 1907 lähtien. Vuoteen 1910 asti voittaja ratkesi yhteistuloksen perusteella. Naiset ovat kilpailleet Suomen mestaruudesta vuodesta 1994 lähtien.
Mestaruudet.
Miehet ("* = Molempien jalkojen yhteistuloskilpailu") 
Naiset
HMS Mary Rose

HMS Mary Rose on ollut nimenä kaikkiaan yhdeksälle Yhdistyneen kuningaskunnan merivoimien alukselle.
Vladislav Delay

Vladislav Delay on yksi Sasu Ripatin (s. 1976 Oulu) taiteilijanimistä. Hän on elektronista musiikkia esittävä artisti, joka on käyttänyt myös nimiä Luomo, Sistol, Uusitalo ja Conoco.
Ripatin isä on kirjailija Aku-Kimmo Ripatti.
Ensimmäisen luokan sotalaiva

Ensimmäisen luokan sotalaiva oli Britannian kuninkaallisen laivaston luokittelu suurimmille linjalaivoille. Alusten luokittelun aloitti Kaarle I. Luokittelu jatkui aina 1850-luvulle, jolloin purjealukset poistuivat laivastolta. Kaarle I:n luokitus perustui aluksilla olevien miesten määrään tonnia kohden. Pepy muutti laskentaperusteeksi miesten määrän tykkiä kohden. Tämä johti siihen, että miesten määrä ja alusten koko voitiin korvata yksinkertaisesti alukselle sijoitettujen tykkien määrällä. Vuonna 1652 ensimmäisen luokan sotalaivoiksi sanottiin aluksia, joissa oli yli 300 miestä. Näitä oli kolme. Tykkejä aluksilla 100, 85 ja 60.
Alusten koko ja niihin asennettujen tykkien lukumäärä sekä miehistön koko muuttuivat 250 vuoden kuluessa, jona luokitus oli käytössä. 1700-luvun alussa luokka sisälsi kolmikantiset yli 80-tykkiset alukset. Saman vuosisadan lopulla alusten miehistö oli yli 800 henkeä ja uppouma yli 2 000 pitkää tonnia.
Chuck Stevenson

Chuck Stevenson (15. lokakuuta 1919 Sidney, Montana, Yhdysvallat – 21. elokuuta 1995 Benson, Arizona, Yhdysvallat) oli yhdysvaltalainen Indianapolis 500- ja NASCAR-kuljettaja. Hän osallistui yhdeksään Indianapolis 500 -kilpailuun vuosina 1951–1954, 1960–1961 ja 1963–1965. Hän oli kuudes vuoden 1961 kilpailussa saavuttaen yhden pisteen. Stevenson kilpaili myös AAA- ja USAC-sarjoissa vuosina 1949–1954, 1960–1961 ja 1963–1965 saavuttaen neljä voittoa joista kaksi vuonna 1952, kun hän voitti AAA National -sarjan mestaruuden.
Stevenson ajoi kaksi kilpailua NASCAR-sarjassa vuosina 1955–1956, voittaen jälkimmäisenä vuonna Willow Springs Racewayllä.
Separoituva laajennus

Kuntateoriassa algebrallista kuntalaajennusta "L"/"K" sanotaan separoituvaksi, jos se voidaan muodostaa lisäämällä "K":hon "K":n suhteen separoituvan polynomin juuria. Tällöin jokaisella "L":n alkiolla β on "K":n suhteen separoituva minimaalipolynomi.
Separoituvuuden käsite on keskeinen Galois'n teoriassa. Kuntaa sanotaan perfektiksi, jos sen jokainen algebrallinen laajennus on separoituva. Tämä on yhtäpitävää sen kanssa, että kunnan jokainen äärellinen laajennus on separoituva. Edelleen kunta "F" on perfekti, jos ja vain jos
Jälkimmäinen ehto on yhtäpitävää sen kanssa, että "F":n Frobeniuksen endomorfismi formula_1, on automorfismi.
Erityisesti kaikki karakteristikaa nolla olevat kunnat ovat perfektejä samoin kuin äärelliset kunnat. Epäseparoituvuuden vaikutukset näkyvät selvemmin primitiivisen alkion lauseessa ja kuntien tensorituloissa.
Tracy McGrady

Tracy McGrady (s. 24. toukokuuta 1979 Bartow, Florida) on yhdysvaltalainen koripalloilija. Hän pelasi NBA:ssa 15 kautta vuodesta 1997 alkaen joukkueinaan Toronto Raptors, Orlando Magic, Houston Rockets, New York Knicks, Detroit Pistons ja Atlanta Hawks. Hänen pisteiden valossa paras kautensa oli kausi 2002–2003, jolla hänellä oli liigan paras pistekeskiarvo (32,1), kuten myös kaudella 2003–2004 (28,0). Hän pelasi noina kausina Orlandossa. McGrady valittiin 2002 ja 2003 NBA:n ensimmäiseen, 2001, 2004 ja 2007 toiseen sekä 2005 ja 2008 kolmanteen . Lisäksi hän pelasi seitsemän kertaa (2001–2007). 
McGradyllä oli NBA-vuosinaan useita loukkaantumisia (muun muassa polvi-, nilkka- ja selkävammoja), joilla oli vaikutusta hänen myöhempään pelitasoonsa. Hänen pistekeskiarvonsa oli kaudesta 2000–2001 alkaen kahdeksan kertaa peräkkäin yli 20, mutta kauden 2008–2009 jälkeen enää alle 10. Lokakuussa 2012 hän siirtyi yksivuotisella sopimuksella kiinalaisseura Qingdao DoubleStar Eaglesiin.
Kiinan-vierailunsa jälkeen McGrady pelasi keväällä 2013 San Antonio Spursissa. Elokuussa 2013 hän ilmoitti lopettavansa NBA-uransa, mutta piti mahdollisena vielä jatkavansa pelaajauraansa Kiinassa.
McGrady on koripalloilija Vince Carterin kolmas serkku.